2017թ. ամռանը Մաշտոցի պողոտայով զբոսնում էինք մի թուրք լեզվաբանի հետ ու քննարկում Թուրքիայում ստեղծված իրավիճակը։ Իմ հարցին, թե արդյո՞ք հնարավոր չէ, որ երկրում արդարություն հաստատվի ու ձերբակալված մտավորականները ազատ արձակվեն, թուրքը, կանխավ ներողություն խնդրելով իր պատասխանի համար, ասաց. «Երբ արդարություն ես փնտրում, էդ նույն պահին քադին (դատավոր – թուրք.) մորդ ա *** (անքաղաքավարի խոսք – տիրանում)»։ Այս պատասխանը չափազանց նկարագրողական էր՝ ներկայացնելու համար այն, թե ինչ է կատարվում մասնավորապես թուրքական դատական համակարգի հետ։ Ներկա օրենսդրությամբ դատարանները փաստացի դարձել են էլ ավելի ենթակա իշխանությանը, սակայն իրավիճակն ավելի խրթին է, քան կարելի է կարծել առաջին հայացքից։